C 349/16
HU
Az Európai Unió Hivatalos Lapja
2023.9.29.
4.3.
A vállalatok bruttó hozzáadott értékére (árrés) gyakorolt közvetlen és közvetett hatáson kívül a vállatok más módon is érintettek lehetnek, mégpedig megnövekedett pénzügyi sebezhetőségük okán.
A Spanyol Nemzeti Bank jelentése megemlíti a leginkább érintett ágazatokat.
Van az ágazatoknak egy különösen sérülékeny csoportja, amely 2023-ban nemcsak túlzottan eladósodna, hanem negatív hozamot is érne el: ezek a gépjármű-kereskedelem és -javítás, a szárazföldi és csővezetékes szállítás, a halászat és akvakultúra, a mezőgazdaság és az állattenyésztés, valamint a textil-, ruházati, bőr- és lábbeliipar.
4.4.
Ahogy az európai földgázkészletek csökkennek – 2023 májusában a tárolt mennyiség a tárolási kapacitás 68 %-át tette ki (13) –, további kihívásokkal kell szembenéznünk energiapolitikánk irányítása során.
A korábban Oroszországból szállított, illetve az alternatív szállítóktól beszerzett mennyiségek közötti különbség még nem szűnt meg, így az árak rövid távon valószínűleg nem csökkennek.
Egyelőre csak a kereslet csökkent jelentősen.
A magas energiaárak iparunk és ellátási láncaink versenyképességének csökkenéséhez vezetnek, ami viszont kedvez a tevékenységek EU-n kívülre történő kiszervezésének, és így csökkenti az Unió stratégiai függetlenségét.
A háztartásokra – különösen a legkiszolgáltatottab­ bakra – gyakorolt hatás különösen jelentős, és növekszik a szegénység kockázatának kitett vagy szegénységben élők aránya.
Ez legalább 2024-ig így is marad (14).
E problémák orvoslására az EGSZB egy sor intézkedést javasol, többek között pénzügyi támogatással összekapcsolt, helyszínre vonatkozó garanciákat, további szükséges energiatakarékossági és energiahatékonysági intézkedéseket a vállalkozások számára a kereslet csökkentése érdekében, jelentős beruházásokat, valamint költségvetési keretfeltételeket a megújulóenergia-termelés bővítéséhez a fosszilis tüzelőanyagoktól való függőség csökkentése érdekében.
4.5.
Ennek eredményeképpen, a robbanásszerűen emelkedő energiaköltségek miatt számos vállalat és háztartás egyre inkább olyan helyzetbe kerül, amely a fennmaradásukat is veszélyeztetheti.
Bár a tél viszonylag enyhe volt, nem számíthatunk arra, hogy a környezeti feltételek mindig kedvezőek lesznek számunkra.
Ezért intézkedéseket kell hozni a különösen kiszolgáltatott helyzetben lévő háztartások védelme érdekében, és ezen a területen egyedi intézkedéseket kell hozni számukra.
4.6.
A vállalati szférában az üzleti költségek jelentős növekedése – párosulva azzal, hogy a fogyasztók vonakodnak költekezni – egyes esetekben akár a vállalat kényszerű áthelyezéséhez is vezethet.
Ezt azonban nem tehetik meg azok a vállalatok, amelyek alapvető szolgáltatást nyújtanak a fogyasztók és az ellátási lánc többi része számára, és amelyek nem állíthatják le egyszerűen a működésüket az emelkedő energiaárak miatt.
4.7.
Míg a Covid19-világjárvány idején számos ágazatot és ott dolgozó munkavállalót alapvető fontosságúnak tekintettek, a jelenlegi energiaválságban ez az elismerés szembetűnően megkopott.
A tagállamok eddig számos ilyen ágazatnak nem nyújtottak külön támogatást.
Az ezen ágazatokhoz tartozó vállalatok és az ott dolgozók a saját árrésük kárára igyekeznek megvédeni a fogyasztókat, és nehezen tudják áthárítani a fogyasztókra az elszállt energiaszámlák teljes költségét.
Ez a helyzet hosszú távon nem tartható fenn.
Hasonlóképpen, az EGSZB úgy véli, hogy a kormányok már nem ugyanolyan intenzitással védik az embereket, mint a világjárvány idején.
4.8.
Sok vállalat számos beruházást hajt végre annak érdekében, hogy csökkentse energiafogyasztását és nagyobb kapacitással tudjon hozzáférni a megújuló energiához.
Az EGSZB úgy véli, hogy a vállalatok felgyorsíthatják a közlekedés villamosítását, és kiválthatják a fűtési célú gázt, így alapvető szerepet játszhatnak az energetikai átállásban és abban, hogy megvalósuljanak a megújuló energiára vonatkozó, 2030-ra kitűzött uniós célkitűzések.
Mindehhez azonban kedvező szabályozási keretre lesz szükség, különösen ami az engedélyek kiadását és az energiatermelést visszafogó árak elleni küzdelmet illeti.
4.9.
Az EGSZB hangsúlyozza annak fontosságát, hogy a REPowerEU-hoz kapcsolódó és az épületek energia­ hatékonyságára vonatkozó kötelezettségeket összhangba hozzák az üzemeltetők támogatásával és azon képességével, hogy viseljék az ezzel járó jelentős beruházások költségeit.
Ezek az intézkedések fontosak lesznek a fosszilis tüzelőanyagoktól való függőség csökkentése szempontjából, de a kötelezettségeket a (köz- és magán)finanszírozás rendelkezésre állásához kell kötni.
Az energiapiaci struktúra megújításának szerepelnie kell az Európai Bizottság hosszú távú menetrendjében, hogy a jövőben elkerülhetők legyenek az energiaellátás zavarai és a túlzott árak, valamint szem előtt kell tartani az ágazatban dolgozók képzését is.
(13) (14)
További információ: https://agsi.gie.eu/data-overview/eu.
EIU (2023): Energy crisis will erode Europe’s competitiveness in 2023 [Az energiaválság tönkreteszi Európa versenyképességét 2023-ban] Elérhető itt: https://www.eiu.com/n/energy-crisis-will-erode-europe-competitiveness-in-2023/.